Document ID: 32003R1447

Κανονισμός (ΕΚ) αριθ. 1447/2003 της Επιτροπής
της 14ης Αυγούστου 2003
σχετικά με την αναστολή των αγορών αποκορυφωμένου γάλακτος σε σκόνη σε τιμές παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, που αφορά την κοινή οργάνωση της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 10 αυτού,
Εκτιμώντας τα ακόλουθα:
(1) Το άρθρο 7 παράγραφος 2 του κανονισμού (ΕΚ) αριθ. 1255/1999 προβλέπει ότι η Επιτροπή μπορεί να αναστείλει την αγορά αποκορυφωμένου γάλακτος σε σκόνη μόλις οι ποσότητες που προσφέρονται στην παρέμβαση κατά την περίοδο από 1η Μαρτίου έως 31 Αυγούστου κάθε έτους υπερβούν τους 109000 τόνους και ότι στην περίπτωση αυτή οι αγορές μπορούν να γίνουν με τη διαδικασία των διαγωνισμών βάσει όρων που πρόκειται να καθορισθούν.
(2) Δεδομένου ότι πληρούται ο όρος αναστολής των αγορών σε τιμή παρέμβασης, κρίνεται σκόπιμο να αποφασισθεί η αναστολή αυτών των αγορών και να εξουσιοδοτηθούν τα κράτη μέλη να προβούν σε αγορές με τη διαδικασία των διαγωνισμών για την υπόλοιπη περίοδο παρέμβασης, ούτως ώστε να συνεχιστεί ο εφοδιασμός της αγοράς με αποκορυφωμένο γάλα σε σκόνη. Θα πρέπει επίσης να καθορισθούν οι ανώτατες τιμές αγοράς με βάση την τιμή παρέμβασης και να ληφθούν υπόψη οι προσφορές που υποβάλλονται σε κάθε διαγωνισμό.
(3) Ο κανονισμός (ΕΚ) αριθ. 214/2001 της Επιτροπής, της 12ης Ιανουαρίου 2001, που αφορά τους κανόνες εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα μέτρα παρέμβασης στην αγορά αποκορυφωμένου γάλακτος σε σκόνη(3), όπως τροποποιήθηκε τελευταία από τον κανονισμό (ΕΚ) αριθ. 2239/2002(4), περιλαμβάνει διατάξεις οι οποίες ισχύουν στην περίπτωση που η Επιτροπή αποφασίσει να προβεί στην αγορά με τη διαδικασία του διαγωνισμού.
(4) Η επιτροπή διαχειρίσεως του γάλακτος και των γαλακτοκομικών προϊόντων δεν διατύπωσε γνώμη εντός της προθεσμίας που καθορίστηκε από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αγορές σε τιμή παρέμβασης αποκορυφωμένου γάλακτος σε σκόνη που προβλέπεται στο άρθρο 7 παράγραφος 1 του κανονισμού (ΕΚ) αριθ. 1255/1999 αναστέλλονται σε ολόκληρη την Κοινότητα.
Μέχρι τις 31 Αυγούστου 2003 οι οργανισμοί μπορούν να αγοράζουν αποκορυφωμένο γάλα σε σκόνη υπό τους όρους που προβλέπει το άρθρο 7 παράγραφος 1 του κανονισμού (ΕΚ) αριθ. 1255/1999 με τη διαδικασία των διαγωνισμών σύμφωνα με τις διατάξεις των άρθρων 13 έως 20 του κανονισμού (ΕΚ) αριθ. 214/2001.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Αυγούστου 2003.

Labels: 2
3
17